หุ้นไทยทรุด1.6แสนล.
ต่างชาติทิ้งหนัก4วันรวม7,778ล้านน้องใหม่TMCเก่งแจกกำไร107%
27 ต.ค. 2555

ต่างชาติทิ้งหนัก4วันรวม7,778ล้านน้องใหม่TMCเก่งแจกกำไร107%
ต่างชาติทิ้ง 4 วันติด รวมกว่า 7,000 ล้านบาท กดมูลค่าตลาดหุ้นไทยรูดลง 1.6 แสนล้านบาท หุ้นน้องใหม่แจกกำไรเกินเท่าตัว
นักลงทุนต่างชาติขายหุ้นไทยหนักๆ ในสัปดาห์นี้ 4 วันติดต่อกันรวมทั้งสิ้น 7,778 ล้านบาท ส่งผลให้มูลค่าหลักทรัพย์ตามราคาตลาดรวม (มาร์เก็ตแคป) ทรุดลง 160,946 ล้านบาท ปิดที่ระดับ 10,699,960 ล้านบาท ทำให้ดัชนีหุ้นรูดลง 25.90 จุด คิดเป็น 1.98% ปิดที่ระดับ 1,281.81 จุด 
อย่างไรก็ตาม นักลงทุนต่างชาติยังคงซื้อสุทธิในตลาดตราสารหนี้ มูลค่า 2,115 ล้านบาท เมื่อวันที่ 26 ต.ค.นี้ 
มาร์เก็ตติง กล่าวว่า แนวโน้มตลาดหุ้นในสัปดาห์หน้ายังมีโอกาสอ่อนตัวลงต่อเนื่อง หลังจากเห็นสัญญาณการขายหุ้นของพอร์ตของบริษัทหลักทรัพย์ จำนวน 1,075 ล้านบาท ซ้ำเติมแรงขายของนักลงทุนต่างชาติที่ทิ้งหุ้นอีก 1,140 ล้านบาท
“แรงขายหุ้นธนาคารพาณิชย์ชะลอตัวลงน่าจะช่วยให้ตลาดหุ้นสัปดาห์หน้าลดลงไม่มากนัก แต่ก็ยังไม่ต้องรีบซื้อเนื่องจากตลาดต่างประเทศยังไม่สดใส” มาร์เก็ตติง กล่าว 
ทางด้านกระแสหุ้นเข้าใหม่และการขายหุ้นให้ประชาชนครั้งแรก (ไอพีโอ) ยังคงร้อนแรงอย่างต่อเนื่อง ล่าสุดวันที่ 26 ต.ค. หุ้นบริษัท ที.เอ็ม.ซี. อุตสาหกรรม (TMC) เข้าซื้อขายในตลาดหลักทรัพย์ เอ็ม เอ ไอ (mai) วันแรก ราคาเปิดตลาดที่ 11 บาท กระโดดจากราคาจองที่ 3.90 บาทต่อหุ้น โดยหากนักลงทุนที่ได้หุ้นจองตั้งขายที่ราคาเปิดจะได้กำไรทันที 7.10 บาทต่อหุ้น หรือ 182.05% หลังจากนั้นไต่ขึ้นเล็กน้อยที่ 11.10 บาท ราคาก็อ่อนตัวลงจนปิดที่จุดต่ำสุด 8.10 บาท สูงกว่าราคาจอง 4.20 บาท หรือ 107.69% ด้วยมูลค่าการซื้อขายมากถึง 1,861.26 ล้านบาท 
นายสมภพ กีระสุนทรพงษ์ กรรมการผู้อำนวยการ บริษัทหลักทรัพย์ (บล.) ฟินันเซีย ไซรัส ในฐานะผู้จำหน่ายและรับประกันการจัดจำหน่ายหุ้น TMC กล่าวว่า ราคาหุ้นที่เปิดแรง เป็นเพราะนักลงทุนเชื่อมั่นในหุ้นไอพีโอ และส่วนหนึ่งน่าจะเป็นเพราะการเสนอขายไม่กระจุกตัว โดยเชื่อมั่นว่ากระแสหุ้นไอพีโอจะยังดีต่อเนื่องไปจนถึงปีหน้า ตราบใดที่ภาพรวมของตลาดหุ้นไทยยังเป็นบวกอยู่
นายสุรเชษฐ์ กมลมงคลสุข กรรมการผู้จัดการ TMC กล่าวว่า ราคาหุ้นที่ปรับตัวขึ้นแรงวันแรก เป็นเพราะนักลงทุนเชื่อมั่นในพื้นฐานและผลประกอบการในอนาคตของบริษัท เนื่องจากอยู่ในอุตสาหกรรมรถยนต์ที่เติบโตดี โดยบริษัทมีสัดส่วนรายได้จากอุตสาหกรรมรถยนต์สูงถึง 50% ที่เหลืออีก 50% เป็นเครื่องใช้ไฟฟ้าและอุตสาหกรรมเกษตรแปรรูป ซึ่งการใช้เครื่องจักรการเกษตรทดแทนแรงงานคนเพื่อให้ได้ประสิทธิภาพการผลิตสูงสุดกำลังเป็นที่ต้องการ
ทั้งนี้ คาดว่าผลประกอบการไตรมาส 3 ปีนี้ จะออกมาดีต่อเนื่องจากไตรมาส 2 และคาดว่าทั้งปีรายได้จะเติบโตตามเป้าที่ตั้งไว้ 30% โดยช่วงครึ่งปีแรกมีรายได้แล้ว 436 ล้านบาท และยังมีงานในมือ (แบล็กล็อก) อีก 422 ล้านบาท ซึ่งจะส่งมอบและรับรู้ในปีนี้ทั้งหมด ขณะเดียวกันบริษัทจะรักษาอัตรากำไรขั้นต้นที่ 28.9% และอัตรากำไรสุทธิ 13% 
“จากนี้ไปบริษัทตั้งเป้ารายได้จะโตเฉลี่ย 25% ต่อปี เริ่มจากปี 2556 ที่คาดว่ารายได้จะแตะ 1,000 ล้านบาท ได้เป็นครั้งแรก” นายสุรเชษฐ์ กล่าว
บริษัท ที เอส ฟลาวมิลล์ (TMILL) ผู้ผลิตแป้งสาลีคุณภาพของไทย แต่งตั้ง บล.เอเซีย พลัส เป็นผู้จัดการการจัดจำหน่ายหุ้นไอพีโอจำนวน 85 ล้านหุ้น ในราคาหุ้นละ 3.10 บาท เปิดจองสำหรับผู้ถือหุ้น ไทยชูการ์เทอร์มิเนิ้ล วันที่ 913 พ.ย. 2555 และสำหรับนักลงทุนทั่วไปเพื่อนำหุ้นเข้าซื้อขายในตลาดหลักทรัพย์ เอ็ม เอ ไอ วันที่ 23 พ.ย.นี้
ตลาดหลักทรัพย์กำหนดให้นักลงทุนที่จะซื้อหุ้นของบริษัท บิวเดอสมาร์ท (BSM) บริษัท ฮอท พอท (HOTPOT) และบริษัท อินเทอร์เน็ตประเทศไทย (INET) ระหว่างวันที่ 29 ต.ค.16 พ.ย.นี้ ต้องวางเงินสดทั้ง 100% ก่อน (แคชบาลานซ์)